标题：河图括地象
简介
《河图括地象》又称《河图括地象图》，是汉代谶纬之书《河图》中的一种，内容专讲地理，是一种地理书，但里面有很多神话传说的内容。
这种书失传了，明清以来不少学者做了辑佚工作，目前比较完备的是日本学者安居香山、中村璋八辑《重修纬书集成》中的辑本，此书于1994年由河北人民出版社出版时定名《纬书集成》。  古书但这个本子使用了明代孙瑴《古微书》和清代黄《黄氏逸书考》中的辑本，辑文有
不少并不可靠。孙瑴的《古微书》辑录的是谶纬佚文，但他把好多不明篇
章的佚文任意往谶纬各篇里归属，甚至连不是谶纬佚文的文字也往里塞，而且所辑佚文都不注明出处，难以覆按。
《黄氏逸书考》则因为使用了《清河郡本纬书》，也存在同样的问题。《清河郡本纬书》辑者不详，所辑佚文均不注明出处，而且妄作、误作之处甚多，比如把《括地图》也当做《河图括地象》的文字，统统收入了，还有的内容是抄《淮南子·地形训》的，另外就是伪造了很多郑玄、宋均的注，最明显的例子就是本属于《括地图》的文字它也给造上了郑玄的注，因此问题很多。
黄把《清河郡本纬书》里的佚文全部收进了自己的辑本中，《纬书集成》又用了黄的辑本，因而影响了辑文的可信度。但《纬书集成》是目前一个最完备的辑本，故只能以此为考，一窥其貌。《纬书集成》不收注文，为了便于理解也阅读，此次皆据《黄氏逸书考》辑本将注文录入，郑玄、宋均的注文用◇间隔开。根据《纬书集成》的格式，每条文字之前加○标识，如果内容相同文字有差异的佚文则加※标识。录入时随手将里面的一些文字错误和断句错误做了订正，对一些误收入的佚文在文后用按语指明，加●间隔标识；其“校勘”、“出典”、“资料”均从略，如果引用请注明“《纬书集成》辑《河图括地象》”即可。
正文及注释
河图括地象
汉·郑玄 注
魏·宋均 注
[日]安居香山、中村璋八 辑
知北游 校订
郑氏注曰：广被不遗谓之“括”，“地”犹貌也，审诸地势，措诸河图。
宋均曰：“括地象”者，穷地仪也。●知北游按：次二条注文见《清河郡本纬书》。下正文之后的注文均见《清河郡本纬书》，出处不详。
孙瑴曰：昔禹治水，得《括地象》，此其传之最古也。
知北游按：《尚书刑德放》曰：“禹长于地理，水泉九州，得《括象图》，故尧以为司空。”据说此《括象图》即《河图括地象》。
正  文：
○地中央曰昆仑。昆仑东南，地方五千里，名曰神州，其中有五山，帝王居之。【注】郑玄曰：神州晨土，即所谓齐州中国之地也。
○天有九部八纪，地有九州八柱。东南神州曰晨土，【注】郑玄曰：晨犹朝也，谓日始出于东南，日光炤临，故曰晨土也。◇宋均谓：神州，中国；齐州，赤县也。
正南昂州曰深土，【注】郑玄曰：深犹茂也，谓日光临既深，故曰深土也。
西南戎州曰滔土，【注】郑玄曰：滔犹疾也。谓日光滔滔，不能久著，故曰滔土也。
正西弇州曰并土，【注】郑玄曰：并犹平也。
正中冀州曰白土，【注】白犹素也。◇均谓：冀州，昆仑之山也。
西北柱州曰肥土，【注】均谓：西北之民，隆首多肉，其相肥也。
北方玄州曰成土，【注】均谓：始数之于东北，毕之于正北。
东北咸州曰隐土，【注】郑玄曰：隐犹藏也。谓日尚未大光，故曰隠土也。
正东扬州曰信土。【注】均谓：东方之人不任疑，自神州以下皆谓昆仑，见日之所在，其下即是土也。
※昆仑之虚，下洞含石，赤县之州，是为中则。东南神州曰晨土，正南迎州曰深土，西南戎州曰滔土，正西弇州曰并土，正中冀州曰白土，西北柱州曰肥土，北方玄州曰成土，东北咸州曰陷土，正东扬州曰信土。
※天有九道，地有九州，天有九部八纪，地有九州八柱。昆仑之虚，下洞含右，赤县之州，是为中则。东南曰神州，正南曰迎州（一曰次州），西南曰戎州，正西曰揜州，中央曰冀州，西北曰柱州（一作括州），正北曰玄州（亦曰宫州，又曰齐州），东北曰咸州（一作薄州），正东曰阳州。天下九州，内效中域，以尽地化。
○天有九部八纪，地有九州八柱。天地精通，神明列序也。【注】九部，自璇玑文昌，循黄赤道而南，至楼库，是为九部也。八纪者，四时错行，日月代明，自冬至以及秋分，四正四气，总为八纪。九州：神、昂、戎、弇、冀、柱、玄、咸、扬也。自昆仑而下，是谓八柱也。
○天有五行，地有五岳。【注】郑玄曰：天以五成，地亦以五立也。◇宋均曰：均谓五行金木水火土，五岳泰山为东岳，衡山为南岳，华山为西岳，常山为北岳，嵩高为中岳也。
○天有七星，地有七表。【注】郑玄曰：表，外貌也。凡在内为里，在外为表。故《记》曰：“表里相因”。
○天有四维，地有四渎。【注】郑玄曰：思维，历轸、角、亢、氐、房、心、尾而过，是为东南维；又莅箕、斗、牛、虚、危、室而过，是谓之西南维；又莅东壁、奎、娄、西陆、毕、觜觽，是谓之西北维；又莅参伐、东井、舆鬼、咮颈、张、翼，是谓之东北维也。◇宋均谓维，隅也。天有四正、四隅，卯酉之际为革政，子午之际为革命。《通卦验》：“乾坤巽艮，是即四维也。”四渎，江、淮、河、济也。
○天有八气，地有八风。【注】郑玄曰：天有八气以降，地有八风以汤之，互相交错而定成四时也。八气谓冬至正北方，夏至正南方，春分正东方，秋分正西方。《通卦验》：“八气各有形势所在，八风谓广莫风、条风、明庶风、清明风、景风、凉风、阊阖风、不周风。”
○天有九道，地有九州。【注】郑玄曰：九道，太阴、五星之所行也。九州，禹所治之九州：荆、梁、雝、豫、徐、扬、青、兖、冀也。
○天左动起于牵牛，地右动起于毕。
○天不足西北，地不足东南。西北为天门，东南为地户。天门无上，地户无下。【注】郑玄曰：天不足西北，是天门；地不满东南是地户。◇郑玄曰：相传天门日行光不能至，常有龙神口吐火焰，名曰烛龙，开口为昼，闭口为夜。●知北游按：前条注文见《古微书》，后条注文见《清河郡本纬书》。
○天有四表，以布精魄；地有四渎，以出图书。
○巛德布精，上为众星。
○昆仑山有五色水，赤水之气，上蒸为霞而赫然。
※昆仑山出五色云气。
○昆仑山横为地轴，此陵交带昆仑，故广陵也。
○昆仑之山为地首，上为握契，满为四渎，横为地轴，上为天镇，立为八柱。
○昆仑山出铁券。
※昆仑山出铁券，背圆象天，体方象地，龙虎之文象星辰。
○昆仑山为天柱，气上通天。
○昆仑者，地之中也，地下有八柱，柱广十万里，有三千六百轴，互相牵制，名山大川，孔穴相通。【注】郑玄曰：昆仑，居地之中，其势四下，名山大川皆有气相承接。
○地下有四柱，三百六十四轴。
○昆仑虚北有玉树。
○昆仑之弱水中，非乘龙不得至。有三足神乌，为西王母取食。●知北游按：《太平御览》卷九二〇引作《括地图》。
※昆仑之山有弱水焉，非乘龙不得至也。【注】昆仑，地之中也，其外有五色，弱水横绕三千里，深十三寻。●知北游按：《艺文类聚》卷九十六引《括地图》：“昆仑山之弱水，非乘龙不得至。”
○昆仑在西北，其高一万一千里，上有琼玉之树。
○昆仑有铜柱焉，其高入天,所谓天柱也。围三千里,周圆如削。下有仙人九府治之，与天地同休息。故其柱铭曰：昆仑铜柱，其高入天，圆周如削，肤体美焉。●知北游按：《水经注·河水一》引作《神异经》。
○日者木精之荣，月者金精之荣也。木生火而金射之，故日月以昼夜明也。【注】郑玄曰：日者，火气内畜；月者，水气内含。月无本光，日有余景，故月离日则光盈，并日则光尽也。◇宋均曰：日月之精，或是一体，故《推度灾》云：“麟者，木之精。”《保乾图》又云：“金星之精，散为麒麟”。日月皆具金木之英也。●知北游按：次条见《清河郡本纬书》，正文、注文均不详出处。
○易有太极，是生两仪。两仪未分，其气混沌。清浊既分，伏者为天，偃者为地。【注】郑玄曰：偃，倾也，承也。地既偃而承天也。●知北游按：注文见《清河郡本纬书》，出处不详。
○元气无形，汹汹蒙蒙，偃者为地，伏者为天也。
○元气闿，阳为天。●知北游按：《太平御览》卷一引作《河图》，《古微书》辑入《河图括地象》。
○天地初立，有天皇氏，澹泊自然，与极同道，身佩九翼，以水德王，无所施为，自然而化。
○帝轩辕受命，公孙氏握。
○羿五岁，父母与之入山，处之木下，以待蝉鸣。还欲取之，而群蝉俱鸣，遂捐而去。羿为山间所养，年二十，习于弓矢。仰天叹曰：“我将射四方，矢至吾门止。”因捍即射，矢靡地，截草径，至羿之门，乃随矢去。●知北游按：《太平御览》卷三五〇引作《括地图》。
○禹诛防风氏，夏后德盛，二龙降之。禹使范氏御之以行，经南方，防风神见禹，怒射之，有迅雷，二龙升去。神惧，以刃自贯其心而死。禹哀之，瘗以不死草，皆生，是名穿胸国。【注】郑玄曰：穿胸民，其胸前有穴如中刃穿，是其裔也。放风神恶禹之诛其君也，故射之。●知北游按：《艺文类聚》卷九十六引作《括地图》。
○八年水厄解，岁乃大旱，民无食，禹大哀之。行旷山中，见物如豕，人立而呼禹曰：“尔禹，来，岁大旱，西山土中食，可以止民之饥也。”禹归，以问于太乙曰：“是何应与？”太乙曰：“腥腥也。人面豕身，知人名也。”禹乃大发民众，以食于西山。●知北游按：《太平御览》卷九十八引作《括地图》。
○夏禹所治，四海内地，东西二万八千里，南北二万六千里，有君长之。州有九阻，中土之文德，及而不治。【注】郑玄曰：九州共周十万八千里。◇宋均谓：未可据。孟子曰：“方千里者，九推而得之。”九州之地方三千余里，九州者，夹河冀州，河南豫州，河西雝州，汉南荆州，江南扬州，济河兖州，济东徐州，岱海青州，黑水梁州。
○地广东西二万八千里，南北二万六千里，有君长之。八极之广，东西二亿三万三千里，南北二亿三万一千五百里。
※八极之广，东西二亿三万三千里，南北二亿三万三千五百里。【注】郑玄曰：东西则广增千里，南北则短减千里。弘，长也；八极，九州之地也。此所谓大九州，非禹所治小九州也。
○桀放三年死，子獯鬻妻桀之众妾，居北野，谓之匈奴。●知北游按：《路史·后纪十三》注引作《括地图》。
○殷帝大戊使王孟采药于西王母，至此绝粮。食木实，衣木皮，终身无妻，而生二子，从背间出，是为丈夫民，去玉门二万里。●知北游按：《太平御览》卷七九〇引《括地图》。
○冯夷恒乘云车，驾二龙。●知北游按：《水经注·河水一》引作《括地图》。
○天皇九翼，题名旋复。
※天地初立，有天皇氏，身佩九翼，以木德王，无所施，自然而化。
○十代礼乐，文雅并出。
※有汉世礼乐，文雅出。
○地南北二亿三万五千五百里。地部之位，起形高大者，有昆仑山，广万里，高万一千里，神物之所生，圣人、仙人之所集也。出五色云气，五色流水，其白水东南流入中国，名曰河也。其山中应于天，最居中，八十城市绕之。中国东南隅，居其一分，是偏域也。
○天池之出，有兽如兔，名曰飞兔，以背毛飞。●知北游按：《太平御览》卷九〇七引《括地图》。《纬书集成》注出《览》307，误。
○九州殊题，水泉刚柔各异。青州角徵会，其气慓轻，人声急，其泉苦以酸；梁州商徵会，其气刚勇，人声塞，其泉苦以辛；兖、豫宫徵会，其气平静，人声端，其泉苦以甘；雍、冀商羽会，其气駃烈，人声捷，其泉咸以辛。●知北游按：《纬书集成》此条脱“其气慓轻，人声急，其泉苦以酸；梁州商徵会”四句，据《黄氏逸书考》辑《河图括地象》引《清河郡本纬书》修订。此条《初学记》卷八引《河图》，文字小异；孙瑴《古微书》辑入《河图始开图》，《清河郡本纬书》辑入《河图括地象》。
○凡天下有九区，别有九州。中国九州，名赤县，即禹之九州也。上云九州八柱者，即大九州也，非禹贡小九州也。●知北游按：《初学记》卷五引作《河图》，《古微书》、《清河郡本纬书》辑入《括地象》。
○夫九州之外，是谓八夤。【注】郑玄曰：夤，维也。
八夤东南，具区曰无泽；【注】郑玄曰：泽犹言润也。
南方曰大瞢，曰浩泽；【注】郑玄曰：浩、耗通，犹言希也。
西南曰渚资，曰丹泽；【注】郑玄曰：丹泽，犹言丹饰也。●知北游按：渚资，《黄氏逸书考》作“坟资。”
西方九区，曰泉泽；【注】郑玄曰：区，别也。泉，源也。
西北大夏，曰海泽；【注】郑玄曰：普遍之谓海，极尽之谓夏。
北方大冥，曰寒泽；【注】郑玄曰：不能为象之谓冥，希有之谓寒。
东北无通，曰大泽；【注】郑玄曰：大犹言代也。整弃不齐之谓通。
东方大渚，曰少泽。【注】郑玄曰：少，小也。
八夤之外，是谓八纮：【注】郑玄曰：纮，纲也，谓八夤之外，天之纲定于此也。
东南大穷，曰众女；【注】郑玄曰：阴气内蓄，阳气始生，故多众女。
正南都广，曰反户；【注】郑玄曰：户皆南向，居此之下，户相迎设，故曰反户。
西南方焦侥，曰炎土；【注】郑玄曰：焦饶，人之最小者。炎土，火也。
正西金丘，曰沃野；【注】郑玄曰：金，西方之属。
西北一目，曰沙所；【注】郑玄曰：沙所，掘土而居也。
北方积冰，曰委羽；【注】郑玄曰：委羽，羽者受其极阴之气则不能飞，其人不织而衣，不耕而食，盖寿域之地。
东北和丘，曰荒土；【注】郑玄曰：和，咏也；荒，疎也。
东方棘林，曰桑野。【注】郑玄曰：东方有扶桑之树，日出则桑颠鸡鸣而天曙，故名桑野。
夫八纮之外，是为八极：【注】郑玄曰：极，尽也。
东南颇母之山，名曰阳昌之门；【注】：郑玄曰：昌，舒；阳，见阳也。
南方南极之山，名曰栾暑之门；西南方编驹之山，名曰景白之门；西方西极之山，名曰阊阖之门；西北不周之山，名曰幽都之门；北方北极之山，名曰寒凌之门；东北方土之山，名曰绿苍之门；东方东极之山，名曰开明之门。八极之广，东西之数，减于南北二十之五焉。【注】郑玄曰：东西南北之极，相去广之半也。●知北游按：此段乃《清河郡本纬书》改造《淮南子·地形训》。
※地有八极。
※不周之国，地寒。●知北游按：《天中记》卷六引作《括地图》。
○望石气如浮云者，珠玉之精也。●知北游按：《事类赋》卷一注引《括地图》。
○雹者，天之杀伐、地之诛僇也。【注】郑玄曰：雹犹暴也。《记》曰：“暴虐无道。” ●知北游按：此条正文、注文具见《清河郡本纬书》，出处不详。
○雷者，天地之鼓也。【注】郑玄曰：鼓犹奋也。《易》曰：“鼓之以雷霆。”●知北游按：《太平御览》卷一三引《河图帝通纪》。注文见《清河郡本纬书》，出处不详。
○雨者，天地之施也。【注】郑玄曰：施，惠也。《诗》曰：“惠我下土”。●知北游按：正文见《太平御览》卷十一引《河图帝道（通）纪》。注文见《清河郡本纬书》，出处不详。
○桃都山有大桃树，盘屈三千里，上有金鸡，日照此则鸣。下有二神，一名郁，一名垒，并执苇索，以伺不祥之鬼，得则杀之。●知北游按：《太平御览》卷二九引《括地图》。
※桃都山有大桃树，枝屈三千里，上有金鸡，下有二神，并执苇索，伺不祥之鬼。天将平旦，金鸡飞下，食诸恶鬼。鬼见金鸡、二神，皆走远去之。
※桃都山有大桃树，屈盘三千里，上有金鸡，下有二神，一名郁，一名垒，并执苇索，伺不祥之鬼、禽奇之属。乃将旦，日照金鸡，鸡则大鸣，于是天下众鸡悉从而鸣。金鸡飞下，食诸恶鬼。鬼畏金鸡，皆走之矣。
※朔度山有大桃木，盘曲三千里，上有金鸡，日照则鸣，于是晨鸡悉鸣矣。
○龙鱼，一名鰕鱼，状如龙，而有神圣乘此以行九野。
○凤皇食竹实。●知北游按：《文选·刘越石〈答卢谌诗〉》注引作《括地图》。
○令訾野中有玉虎，晨鸣雷声，圣人感期而兴。
○圣主感期兴，则有玉虎晨鸣雷声于四野也。
○三危山在鸟鼠之西南，与汶山相接，上为天苑星，黑水出其南。
○鸟鼠同穴山，地之干也，上为掩毕星，渭水出其中。
○嶓冢山上为狼星，山上有异草花，名骨容，食之无子。
○神弓在南山石泥渚中。●知北游按：《太平御览》卷三百四十七引作《括地图》。
○龙山往往有仙人，游龙翔集。●知北游按：《太平寰宇记·河北道·遂城县》引作《括地图》。
○钟山之神名曰烛龙，视为昼，眠为夜，吹为冬，吁为夏，息为风。●知北游按：《太平御览》卷九引作《括地图》。
○谷山有藂云甘雨。【注】郑玄曰：藂，聚也。甘雨，应候之雨。◇宋均谓：甘雨，浓而味甘，犹甘露也。●知北游按：正文《太平御览》卷一〇引作《括地图》。
○龙池之山，四方高，中有池，方七百里，群龙居之；多五花树，群龙食之。去会稽四万五千里。【注】郑玄曰：五花树者，一花五色，随时迁移，日生五英，开而不落。●知北游按：正文《艺文类聚》卷九十六引《括地图》。
○神丘有火穴，光照千里。●知北游按：《艺文类聚》卷八十、《太平御览》卷八六九并引作《括地图》。
○君子民带剑，使两文虎，衣野丝。土方千里，多薰华之草。好让，故为君子国。薰华之草朝生夕死。●知北游按：《太平御览》卷九九四引作《括地图》。
○大极山西有采华之草，服之乃通万里之言。●知北游按：《太平御览》卷三九〇引作《括地图》。
○负丘之山，上有赤泉，饮之不老；神宫有英泉，饮之眠三百岁乃觉，不知死。●知北游按：《艺文类聚》卷九引作《括地图》；《太平御览》卷七十引作《括地图记》，“负丘之山”作“昆丘之上”，“英泉”作“美泉”。
○风山之首高三百里，有风穴，方三十里，春风自是而出也。
○岷山之地，上为井络，帝以会昌，神以建福，上为天井。
○武关山为地门，上为天齐星。
○大别为地理，天以合，地以通。
○荆山为地雌，上为轩辕星。
○桐柏山为地穴，上为维星。
○熊耳山，地门也，其精上为毕附耳星。
○大行山，天下之背。
○汶阜之山，江出其腹，帝以会昌，神以建福。
○岐山，在昆仑山南，东为地乳，上多白金。周之兴也，鸑鷟鸣于岐山，时人亦谓岐山为凤皇堆。
○河精上为天汉。
○井络缠曜，江汉昞灵，泉流深远，盛为四渎之首。【注】郑玄曰：泉流既深，而四渎之源，皆始于盛也。●知北游按：注文见《清河郡本纬书》。
○河水出于阳纡、陵门之山。●知北游按：《路史·后纪十三》注引《括地图》。
○河眼，亦谓之镐池。
○临城且东北一百四十里，有茶山、茶溪。●知北游按：《太平御览》卷八六七引作《括地图》。
○有不死之国。
○瀛洲多积石，其名曰昆吾，炼之成铁以作剑，光明如水晶石，盖铁丱也。
○过，猗姓国。
○曹州武城，南重邱城。
○泗州城，徐城县北。
○长城者为州。
○化民食桑，二十七年化而身裹，九年生翼，十年而死。●知北游按：《艺文类聚》卷八十八、《事类赋》卷二十五并引作《括地图》。
○庸成氏实有季子，其性喜淫，昼淫于市，帝怒，放之于西南。季子仪马而产子，身人也，而尾蹄马，是为三身之国。●知北游按：《艺文类聚》卷三十五引《博物志》；《路史·前纪五》注引《括地图》。
○越俚之民，老者化为虎。●知北游按：《太平御览》卷八九二引作《括地图》。
○羽民有羽飞不远，多鸾鸟，食其卵，去九嶷四万二千里。●知北游按：《太平御览》卷九一六引作《括地图》。
○孟亏人首鸟身，其先为虞氏驯百禽。夏后之世始食卵。孟亏去之，凤凰随焉，止于此山，多竹，长千仞。凤皇食竹实，孟亏食木实。去九疑万八千里。●知北游按：《太平御览》卷九一五引作《括地图》。
○无咸民食土，死即埋之，其心不朽，百年复生，去玉关四万六千里。●知北游按：《太平御览》卷九七六引作《括地图》。
○细民肝不朽，死八年复生，穴处，衣皮。●知北游按：《太平御览》卷九七六引作《括地图》。
○白民白首，身被发。●知北游按：《太平御览》卷三六四引作《括地图》
○大人国，其民孕三十六年而生儿，生儿长大，能乘云，盖龙类。去会稽四万六千里。●知北游按：《太平御览》卷三六〇引作《括地图》。
○天毒国，最大暑热，夏草木皆干死。民善没水，以避日入时暑,常入寒泉之下。【注】郑玄曰：日之所入名天毒国，日入时则震鼓，国人尽没水以避日，气蒸水沸，暑莫能尽避，或多热死，日甚常焉。●知北游按：《艺文类聚》卷五、《太平御览》卷三十四并引作《括地图》。
○奇肱民能为飞车，从风远行。汤时，西风吹奇肱人车至于豫州界中。汤破其车，不以示民。后十年，东风复至，乃复作车遣赐之。去玉门四万里。【注】郑玄曰：不以视民，恐乱民之性也。●知北游按：《艺文类聚》卷一、卷七十一、《太平御览》卷九、卷七七三并引作《括地图》。
※奇肱国，其民善为机巧，以杀百禽。能为飞车，从风远行。汤时，西风久下，奇肱人车至于豫州界中。汤破其车，不以示民。后十年，东风复至，乃使乘车遣归。其国去玉门西万
里。●知北游按：《太平御览》卷七九七引作《括地图》。
○丁零之民，地寒穴居，食土及禽兽之肉。●知北游按：《北堂书钞》卷一百五十八引作《外国图》，“兽之”作“鼠”。
○神丘有火穴，光照千里。去琅琊三万里。●知北游按：《北堂书钞》卷一百五十八引作《外国图》；《初学记》卷二十五引作《括地图》。
○荿路之民，地寒穴居，冬则食草木之根，去朔方万二千里。●知北游按：《北堂书钞》卷一百五十八引作《外国图》，“荿”作“藏”。
○纳民、无继民，并穴居食土，无夫妇，死则埋之，肝心不朽。●知北游按：《北堂书钞》卷一百五十八引作《外国图》。
○自民、肃民穴处，日入时曙也。去玉门三万里。●知北游按：《北堂书钞》卷一百五十八引作《外国图》。“肃民”作“萧民”。
○八方异性，疾病轻重殊涂。两河之间，其人病在心肾；自河而南，其人病在脾胃；自河而北，其人病在肝心；自河而东，其人病在肺；自河而西，其人病在肝肾。●知北游按：此条独见《清河郡本纬书》。
○丹阳故国，归州巴东县也。
○鹑觚密氏，姑姓。
○商州。
○唐乡故地在随州。
○在胶东南六十里即墨城也。
………………………………………………………………
补遗：
○河导昆仑山，名地首，上为权势星，一曲也；东流千里至规期山，名地契，上为距楼星，二曲也；北流千里至积石山，名地肩，上为别符星，三曲也；邠南千里入陇首间，抵龙门，名地根，上为营室星，四曲也；南流千里，抵陇首至卷重山，名地咽，上为卷舌星，五曲也；东流贯砥柱，触阏流山，名地喉，上为枢星，以运教，六曲也；西距卷重山千里，东至雒会，名地神，上为记星，七曲也；东流至大岯山，名地肱，上为辅星，八曲也；东流过洚水，千里至大陆，名地腹，上为虚星，九曲也。——《玉芝堂谈荟》卷二十二
○嶓冢山上为狼星；无关山为地门，上为天高星，主囹圄；荆山为地雌，上为轩辕星；大别山为地理，以天合地，以通三巴，在鸟鼠之西南，上为天苑星；岐山在昆仑东南，为地乳，上为天糜星；汶山之地为井络，地（帝）以会昌，神以建福，上为天井；桐柏山为地穴，上为维星；鸟鼠同穴山，地之干也，上为掩毕星；熊耳山，地门也，上为毕附耳星。——《玉芝堂谈荟》卷二十二